Finnska vísindaakademían
Finnska vísindaakademían – (finnska: Suomalainen Tiedeakatemia; latína: Academia Scientiarum Fennica) – er finnskt vísindafélag, stofnað 1908 sem finnskumælandi mótvægi við Finnska vísindafélagið, sem var sænskumælandi og hafði starfað frá 1838.

Starfsemi og útgáfa 
Í Finnsku vísindaakademíunni er rúm fyrir 328 finnska félagsmenn. Þegar félagsmaður nær 65 ára aldri, losnar sæti hans fyrir nýja félaga, en hann heldur félagsaðild til dauðadags. Akademían skiptist í tvær deildir: Raunvísindadeild (189 sæti) og hugvísindadeild (139 sæti).

Finnska vísindaakademían hefur gefið út árbók frá 1977. Einnig gefur akademían út vísindarit af ýmsu tagi, nú síðari árin í samvinnu við Finnska vísindafélagið: 
Annales Academiae Scientiarum Fennicae, sem skiptist í fjóra flokka:
 Mathematica. Alþjóðlegt tímarit í stærðfræði, kemur út tvisvar á ári. 
 Mathematica Dissertationes. Merkar doktorsritgerðir í stærðfræði, birtast sem fylgirit með tímaritinu. 
 Geologica - Geographica. Kemur út óreglulega. 
 Humaniora. Röð sérrita með rannsóknum í sagnfræði, málfræði og listfræði, með sérstaka áherslu á finnsku og finnska menningu, 5-8 bindi á ári. 
 Folklore Fellows’ Communications (FFC) – ritröð um þjóðtrú og þjóðsögur, þjóðfræði, trúarbrögð og mannfræði. Að jafnaði koma út 2–5 bindi á ári. 

Síðastnefnda ritröðin nýtur alþjóðlegrar viðurkenningar, enda hafa Finnar staðið framarlega á sviði þjóðsagnarannsókna. Rit Einars Ól. Sveinssonar: Verzeichnis isländischer Märchenvarianten, mit einer einleitenden Untersuchung, Helsinki 1929, kom út sem 83. bindi í FFC.

Sjá einnig 
 Finnska vísindafélagið

Heimild

Tenglar 
 Vefsíða Finnsku vísindaakademíunnar , á ensku.
 Vefsíða Folklore Fellows' Communications 

Vísindafélög
Saga Finnlands
Finnsk menning